А вось і вёска Круча. Не было часу высвятляць этымалогію цікавай назвы. Замест гэтага доўга шукалі клубную ўстанову. У мясцовай школе нам падказалі, што сельскі клуб знаходзіцца ў гэтым жа будынку, але з тыльнага яго боку, там, дзе працуе паштовае аддзяленне. Шукалі “ачаг культуры” доўга. Адпаведнай шыльды проста не было. Урэшце знайшлі нейкія непрыкметныя дзверы, за якімі аказалася пошта. Насупраць заўважылі адчыненае і пустуючае памяшканне з аркушамі малюнкаў з адлюстраваннямі чарапоў ды іншымі падобнымі выявамі на сценах, старэнькім дынамікам з кепска ізаляванымі правадамі.. Няўжо гэтае адчыненае для ўсіх, але пустое памяшканне — клуб? Наведвальнікі пошты на гэтае пытанне, як падалося, сарамліва адводзілі вочы.